ทหารไทยเปิดขาย2กองทุนใหม่วันนี้
บลจ.ทหารไทย ออกกองทุนตราสารหนี้ต่างประเทศ 2 กอง ลงทุน 11 เดือน จ่าย 2% ต่อปี ส่วนลงทุน 1 ปี 11 เดือน จ่าย 2.3%
20 ต.ค. 2553

บลจ.ทหารไทย ออกกองทุนตราสารหนี้ต่างประเทศ 2 กอง ลงทุน 11 เดือน จ่าย 2% ต่อปี ส่วนลงทุน 1 ปี 11 เดือน จ่าย 2.3%
 นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า บริษัทได้เปิดขายกองทุนตราสารหนี้ที่ลงทุนในต่างประเทศอีกทั้งสิ้น 2 กองทุน ประกอบด้วยกองทุนเปิดทหารไทย พรีเมียร์ รุ่นที่ 8 ซึ่งมีนโยบายเพื่อลงทุนในตราสารหนี้ที่เสนอขายในต่างประเทศ มีอายุโครงการประมาณ 11 เดือน ขนาดเงินทุนโครงการ 1,300 ล้านบาท ให้ผลตอบแทนการลงทุนหลังหักค่าใช้จ่ายประมาณ 2.00%  
 กองทุนเปิดพันธบัตรเกาหลีใต้รุ่นที่ 112 อายุของกองทุนประมาณ 1 ปี 11 เดือน ขนาดเงินทุนโครงการ 1,300 ล้านบาท ให้ผลตอบแทนการลงทุนหลังหักค่าใช้จ่ายประมาณ 2.30% ขนาดเงินทุนโครงการ 1,300 ล้านบาท ทั้ง 2 กองทุนได้กำหนดให้มีการทำสัญญาปกป้องความเสี่ยงจากอัตราแลกเปลี่ยนเต็มจำนวน กำหนดเปิดขายครั้งแรกระหว่างวันที่ 20-26 ต.ค.นี้ ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท โดยผู้ลงทุนประเภทบุคคลธรรมดาได้รับการยกเว้นภาษี
 กองทุนเปิดทหารไทย พรีเมียร์ รุ่นที่ 8 มีนโยบายการลงทุนในตราสารหนี้ของสถาบันการเงินที่รัฐบาลประเทศเกาหลีใต้เป็นผู้ถือหุ้นใหญ่เป็นหลักคือประมาณ 85% และส่วนที่เหลือคือประมาณ 15% จะทำการลงทุนในเงินฝากหรือตั๋วแลกเงินของธนาคารในประเทศ และสำหรับกองทุนเปิดทหารไทย พันธบัตรเกาหลีใต้ที่ออกใหม่นั้น มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้เป็นผู้ออกหรือค้ำประกัน ซึ่งมีความเชื่อถือของตราสารหรือผู้ออกตราสารในระดับ A+/F1 จากสถาบัน FitchRatings
 นายสมจินต์ เปิดเผยว่า บลจ.ทหารไทยยังได้พัฒนาระบบอิเลคโทรนิคส์เพื่อเพิ่มช่องทางรับคำสั่งขายคืนหน่วยลงทุนของกองทุนเปิดหุ้นระยะยาว (LTF) ซึ่งอยู่ภายใต้การบริหารจัดการของบริษัท ประกอบด้วย กองทุนเปิด JUMBO PLUS ปันผลหุ้นระยะยาวและกองทุนเปิด JUMBO 25 ปันผลหุ้นระยะยาว โดยนับแต่วันที่ 16 ต.ค.2553 เป็นต้นไปผู้ลงทุนจะได้รับความสะดวกเพิ่มมากขึ้นเมื่อต้องการขายกองทุนหุ้นระยะยาวที่ถือครองครบ 5 ปีปฏิทิน โดยผู้ลงทุนจะสามารถทำรายการขายหน่วยลงทุนในกองทุน LTF โดยตรงได้ด้วยตัวเองผ่านช่องทางอิเล็กทรอนิกส์ อันได้แก่ เครื่องฝากถอนเงินอัตโนมัติ (ATM) ของธนาคารทหารไทย ระบบโทรศัพท์อัตโนมัติ (IVR) และระบบอินเตอร์เน็ต (www.tmbam.com)
 “โดยปกติ ผู้ลงทุนที่ต้องการขายกองทุน LTF โดยทั่วๆ ไปมักต้องติดต่อกับทางเจ้าหน้าที่บริษัทจัดการ เนื่องจากเจ้าหน้าที่ต้องทำการตรวจสอบวันเวลา และจำนวนรายการที่ทำการการซื้อขายให้เป็นไปตามเงื่อนไขทางภาษีที่กรมสรรพากรกำหนด กล่าวคือ 5 ปีปฏิทิน โดยจะต้องตรวจสอบรายการตามลักษณะ FIFO ดังนั้น ผู้ลงทุนอาจรู้สึกไม่สะดวกและต้องใช้เวลามากไปบ้าง ดังนั้น ทาง บลจ.ทหารไทย เราจึงได้พัฒนาระบบอิเลคโทรนิคส์ขึ้นมาเพื่ออำนวยความสะดวกแก่ผู้ลงทุน โดยระบบจะทำการตรวจสอบรายการขายให้ตรงตามเงื่อนไขถือครองครบ 5 ปีปฏิทิน โดยอัตโนมัติ”นายสมจินต์ กล่าวเพิ่มเติม